Bybel | Gemeenskap vir Christelike Meditasie
Posted by Johan on February 23, 2011
Vir sommige mense moet alles in die Bybel feitlik waar wees, anders is die Bybel nie waar nie. Dis so jammer dat mense so oor die Bybel dink. Ek vermoed dit is omdat baie mense die Bybel met God verwar. God is meer as die Bybel. Ek wonder soms of ons nie die Bybel beter kan verstaan indien ons die basiese beginsels van kommunikasie verstaan nie. In ‘n neutedop; vir kommunikasie om te gebeur is daar ‘n sender (God), ‘n boodskap (Bybel) en ‘n ontvanger (ons). Kom ons werk die teorie nie nou verder uit van wat alles in die pad staan om die boodskap te hoor nie nie. Jou persepsie dat alles feitlik waar moet wees in die boodskap, is egter die grootste hindernis.
Hoe kommunikeer ons met mekaar?
1. Sosiale vlak Ons deel sosiale inligting met mekaar. Dit skep atmosfeer. Dit handel gewoonlik oor mense rondom ons. Dit is glad nie bedreigend of uitdagend nie.
2. Kontrolerende vlak Ons bepaal ons nader aan die feite en doelwitte. Ons praat oor dit wat moet gebeur. Dit is evaluerende van aard. Dit is feitlikhede wat gekontroleer kan word.
3. Rasionaliserings vlak Ons ondersoek die feite. Daar word verklarings aangebied. Ons besin oor wat op die tafel is.
4. Emosionele vlak Gevoelens en emosies word sigbaar gemaak. Dit is uiters blootstellend.
5. Openbarende vlak Baie sterk “ek”-boodskappe. Jou hart kom op die tafel. Julle is oop om insette te kan ontvang.
In ‘n omgekeerde piramide lê meeste van ons kommunikasie op die boonste vlak en die minste op die onderste. Dit is net makliker om op sosiale en kontrolerende vlak te kommunikeer. Selfs die rasionele is redelik maklik, daar moet net seker gemaak word van die feite. Die laaste twee is egter die moeilikste, die emosionele en openbarende. Dit bevat maar ‘n klein deeltjie van ons daaglikse kommunikasie met mekaar, selfs in die huwelik.
God se kommunikasie in die Bybel met ons, is net mooi omgedraai. Die breë basis van die piramide is God se emosionele en openbarende kommunikasie met ons. Dit kan nie feitliks bewys word nie, hoewel daar rasionele en kontrolerende aspekte in die Bybel is. Dit is egter, anders as by ons, in die minderheid. God wil Homself aan ons openbaar. Lees die Bybel as God wat praat. Daar is min dinge in enige verhouding wat so spanning veroorsaak as wanneer twee partye die heel tyd wil kontroleer of dit wat die ander een gesê het, tog wel die waarheid is.
Om deurgaans in die kommunikasiegebeure die feite te wil verifieer en kontroleer, dui op wantroue en is tekend van ‘n swak verhouding. Lê dit nie dalk ten grondslag van ons beheptheid met die waarheid in die Bybel nie? Ons sukkel om God ten diepste te vertrou en sukkel om regtig te glo dat Hy ons onvoorwaardelik lief het.
Binne intimiteit hou woorde op. In die spel van die liefde is woorde nie nodig nie. Wanneer jy begin stil raak en God se stil-stem hoor, begin jy dalk intimiteit te beleef. Die swygende God is nie teken van ‘n afwesige God nie, maar van ‘n intieme God.
Leave a comment Posted in Uncategorized Tagged Bybel, waarheid, Woord